Sag C-416/15

Selena România Srl

mod

Direcția Generală Regională a Finanțelor Publice (DGRFP) București

(anmodning om præjudiciel afgørelse indgivet af Curtea de Apel Bucureşti)

»Præjudiciel forelæggelse — handelspolitik — forordning (EF) nr. 692/2009 — artikel 13 — omgåelse — gennemførselsforordning (EU) 2015/2011 — åben mesh-stoffer af glasfibre med oprindelse i Folkerepublikken Kina — antidumpingtold — gennemførselsforordning (EU) 2015/2012 — afsendt fra Taiwan — iværksættelse af en undersøgelse — gennemførselsforordning (EU) 2015/2013 — udvidelse af antidumpingtolden — tidsmæssigt anvendelsesområde — princip om forbud mod tilbagevirkende gyldighed — EF-toldkodeksen — efteropkrævning af importafgifter«

Sammendrag – Domstolens dom (Niende Afdeling) af 30. juni 2016

Fælles handelspolitik – beskyttelse mod dumping – omgåelse – udvidelse af antidumpingtolden – anvendelsesområde ratione temporis – anvendelse med tilbagevirkende kraft af en endelig antidumpingtold, der er udvidet til import af varer, som er bragt i fri omsætning i EU før ikrafttrædelsen af forordningen om indledning af en undersøgelse vedrørende omgåelse og om at gøre den omhandlede import til genstand for registrering – begrænsning – oprindelsescertifikater, der efter en efterfølgende efterprøvelse viser sig at være ukorrekte

(Rådets forordning nr. 2913/92, art. 26, forordning nr. 1225/2009, art. 10, stk. 1, art. 13, stk. 1 og 3, og art. 14, stk. 5, og Kommissionens forordning nr. 437/2012)

Artikel 1, stk. 1, i gennemførelsesforordning nr. 21/2013 om udvidelse af den endelige antidumpingtold, der er indført ved gennemførelsesforordning nr. 791/2011 på importen af visse åben mesh-stoffer af glasfibre med oprindelse i Folkerepublikken Kina, til også at omfatte importen af visse åben mesh-stoffer af glasfibre afsendt fra Taiwan og Thailand, uanset om varen er angivet med oprindelse i Taiwan og Thailand eller ej, skal fortolkes således, at den endelige antidumpingtold, der blev udvidet med denne bestemmelse, ikke finder anvendelse med tilbagevirkende kraft på varer, der er afsendt fra Taiwan og bragt i fri omsætning i EU efter, at den oprindelige gennemførelsesforordning nr. 791/2011 trådte i kraft, men før forordning nr. 437/2011 om indledning af en undersøgelse vedrørende den mulige omgåelse af de antidumpingforanstaltninger, der indførtes ved gennemførelsesforordning nr. 791/2011, ved den omhandlede import, afsendt fra Taiwan og Thailand, og om at gøre denne import til genstand for registrering, trådte i kraft. Den antidumpingtold, der blev indført ved den oprindelige forordnings artikel 1, stk. 1, finder imidlertid anvendelse på sådanne varer, hvis det godtgøres, at de, selv om de er afsendt fra Taiwan og angivet med oprindelse i dette land, i realiteten har oprindelse i Folkerepublikken Kina.

I denne henseende fremgår det af artikel 13, stk. 3, i antidumpinggrundforordning nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, at såfremt der foreligger omgåelse, gælder udvidelsen af de allerede indførte endelige foranstaltninger fra den dato, på hvilken registreringen blev gjort obligatorisk i henhold til nævnte forordnings artikel 14, stk. 5.

Selv om artikel 10, stk. 1, i forordning nr. 1225/2009 fastslår princippet om, at antidumpingforanstaltninger ikke må have tilbagevirkende kraft, idet disse foranstaltninger i princippet kun kan anvendes på varer, der overgår til fri omsætning efter det tidspunkt, hvor den forordning, der indfører disse foranstaltninger, træder i kraft, fraviger flere bestemmelser i grundforordningen således dette princip.

Den antidumpingtold, der blev udvidet i medfør af artikel 1, stk. 1, i udvidelsesforordning nr. 21/2013 finder følgelig ikke anvendelse med tilbagevirkende kraft på import, som blev foretaget før ikrafttrædelsen af forordningen om indledning af en undersøgelse vedrørende omgåelse nr. 437/2012, dvs. før den omhandlede import kunne registreres i overensstemmelse med denne forordning.

Denne fortolkning er imidlertid ikke til hinder for, at den endelige antidumpingtold, der blev indført ved den oprindelige forordning nr. 791/2011, kan finde anvendelse på en sådan import, hvis det kan godtgøres i forbindelse med en efterfølgende kontrol, at den nævnte import i realiteten havde oprindelse i Folkerepublikken Kina.

Som det fremgår af artikel 26 i forordning nr. 2913/92 om indførelse af en EF-toldkodeks, gælder det, at selv om det i EU-retten fastsættes, at der skal forelægges bevis for varernes oprindelse i form af et dokument, er forelæggelsen af et sådant dokument ikke til hinder for, at toldmyndighederne, når der foreligger alvorlig tvivl, kan kræve yderligere dokumentation forelagt for at sikre, at oprindelsen er i overensstemmelse med de regler, der er fastsat i EU-bestemmelserne herom. Formålet med den efterfølgende kontrol er at fastslå rigtigheden af den oprindelse, der er angivet i oprindelsescertifikatet.

Det følger heraf, at den omstændighed, at varerne ledsages af oprindelsescertifikater, ikke er et forhold, der kan være hinder for en opkrævning af told, der skyldes for import af disse varer, hvis disse certifikater, efter denne import er foretaget, viser sig ikke at være korrekte, hvilket det tilkommer den nationale ret at fastlægge.

(jf. præmis 29, 30, 32-34 og 36-39 samt domskonkl.)